‘Meisies wat fluit’ ‘gee blik op werklike lewe’, sê aktrisesMeisies wat fluit is die jongste rolprent uit regisseur en skrywer Johan Cronjé se pen en alles dui daarop dat dié fliek, net soos sy debuutrolprent, Wonderlus, gehore se verbeelding kan aangryp en grense kan verskuif. Die fliek debuteer Vrydag op die Silwerskermfees en is daarna eksklusief op BoxOffice beskikbaar. Die rolverdeling van die fliek is noukeurig gekies: Leandie du Randt en Stiaan Smith vertolk die hoofrolle van Sofia en Henk, ŉ egpaar wat besig is om van mekaar te skei, maar wat net nie daarin kan slaag om fisiek van mekaar geskei te wees nie. Meisies wat fluit is aanvanklik as ŉ televisiefliek geskryf en geskiet en was deel van Nagvlug Films en Showmax se televisierolprentprojek, waaronder ander speelflieks soos Posbus 1 en Somerkersfees vervaardig is. kykNET was egter so beïndruk met wat die span van die rolprent met ŉ klein begroting kon regkry, asook die gehalte van die draaiboek en die akteurs se spel, dat daar besluit is om die fliek terug te hou tot vanjaar se Silwerskermfees, wat uiteindelik as ŉ webinaar aangebied is weens die Covid-19-pandemie. Cronjé poog met Meisies wat fluit weer, net soos met Wonderlus, om met sy fyn gefokusde talent kontemporêre verhoudings onder ŉ vergrootglas te plaas. Amalia Uys vertolk die rol van Jani, Sofia se beste vriendin, terwyl Bennie Fourie, Pietie Beyers, Geon Nel, Anje de Wet, Anré Bouguenon en Hanli Rolfes die res van die ondersteunende rolle vertolk. “Jani is op die man af en sê ŉ ding soos dit is. Sy ondersteun vir Sofia in hierdie baie deurmekaar en onsekere tyd in haar verhouding, maar sy sê ook nie altyd wat Sofia wil hoor nie,” sê Uys oor haar karakter. Amalia Uys in ‘Meisies wat fluit’. “Sy laat my aan myself dink, maar ook aan ŉ vriendin van my wat niemand se nonsens vat nie. Ek het haar gebruik as my inspirasie vir die rol.” Die karakter is ook ses maande swanger. “Ek dink die swangerskap dra by tot haar eerlikheid en maak haar net nog so ŉ bietjie skerper,” lag Uys. Uys het in Vergeet my nie, wat vroeër vanjaar op die silwerdoek gedraai het, ook die rol van ŉ swanger karakter vertolk. “Ek was nog nie swanger en is nie ŉ ma nie, maar dit is onmoontlik om elke rol wat jy speel uit persoonlike ervaring aan te pak. Met Vergeet my nie en Meisies wat fluit was daar so half ŉ instink wat by my ingeskop het oor hoe ek myself moet dra en loop en het myself net so ingeleef om te glo daar is regtig ŉ baba in my maag.” Uys verskaf ook komiese verligting in die fliek met ŉ paar sarkastiese en skreeusnaakse kwinkslae. “My vriende weet ek is ŉ totale nar. Dit is baie lekker om komedie te doen, want dan voel dit nie soos werk nie. Ek verwelkom altyd ŉ stukkie komedie.” Sy vertel die vervaardigers het haar genader om die rol van Jani te vertolk en nadat sy die teks gelees het, kon sy nie die projek van die hand wys nie. Stiaan Smith in ‘Meisies wat fluit’. “Toe ek hoor dit is Johan Cronjé wat die regisseur is, wou ek eintlik uit die staanspoor ja sê. Hy is ŉ genie wat ongelooflik goed skryf. Hy is ŉ lieflike regisseur met so ŉ mooi natuur. Hy laat ŉ mens so veilig voel en ek dink hy gaan nog diep spore in die fliekbedryf trap.” Wat sy die meeste van die teks gehou het, is dat dit eg is. “Dit is ŉ uitbeelding van hoe die lewe werklik is, met verskillende en uiteenlopende karakters waarmee mense kan identifiseer. Die fliek is ŉ slice of life.” Die fliek het ŉ ouderdomsbeperking van 18 (ST), en Uys sê daarom gaan dit definitief reaksie uitlok. “Die ironie vir my is dat mense nie omgee om na oorsese aktrises in gewaagde rolle te kyk nie, maar wanneer dit ŉ Afrikaanse aktrise of projek is, is mense ongemaklik. “Ek hou daarvan om die grense te verskuif en om nie die konvensionele roete te volg nie. Ek is so bly dat ons hierdie tipe materiaal ook in Afrikaans kan skep. Daar was nog nooit ŉ kunswerk in menseheugenis wat nie óók negatiewe kommentaar ontvang het nie. Ek kies projekte na gelang van waarby ek aanklank vind en pak dit aan na die beste van my vermoë. Ons is kunstenaars en ons het stemme wat ons wil gebruik.” Leandie du Randt in ‘Meisies wat fluit’. Volgens Leandie du Randt, wat die rol van die vurige Sofia speel, is dit die mees riskante rol wat sy nog vertolk het. Sy het onlangs in ŉ Instagram-video vertel waarom sy dié rol aanvaar het. “Die storie wat die fliek vertel is eg. Dit is nie ŉ romantiese komedie waarin alles perfek en snaaks is nie; dit is ŉ uitbeelding van die regte lewe. Waarom sal ek ŉ kunstenaar wil wees as ek nie regte stories kan vertel nie? Ek is op ŉ stadium in my lewe waar ek al my ma verloor het en ek is deur ŉ egskeiding – die regte lewe is nie altyd lekker nie! “Tye het verander en ek voel dit is nodig vir ons om daardie storie en narratief te vertel. Ek dink dit is belangrik om die fliek te kyk met ŉ oop hart voordat jy ŉ opinie daaroor vorm,” sê Du Randt. Meisies wat fluit is op BoxOffice beskikbaar. Kyk hier na Floris Groenewald se resensie.